Veðurfræðingar uggandi yfir væntanlegu ofsaveðri og tjóni sem því fylgir Von er á ofsaveðri sem mun koma til með að hafa áhrif á samgöngur , rafmagn og millilandaflug . Fólk er eindregið hvatt til að grípa til ráðstafana . Ofsaveður sem væntanlegt er á þriðjudag kemur líklega til með að hafa áhrif á samgöngur og rafmagn . Fréttablaðið / Anton Brink Auglýsing Búist er við ofsaveðri á þriðjudag og hefur Veðurstofan gefið út gula viðvörun sem nær yfir vestanvert landið . Þorsteinn V. Jónsson , veðurfræðingur á Veðurstofu Íslands , segir í samtali við Fréttablaðið að um sé að ræða fyrstu viðvörun af nokkrum . „ Þetta verður ansi öflugur vetrarstormur , “ segir hann . Útlit sé fyrir appelsínugular viðvaranir þegar líður á morgundaginn . „ Þetta veður mun væntanlega hafa einhverjar afleiðingar , “ segir Þorsteinn og nefnir sérstaklega truflanir á samgöngum , rafmagni og millilandaflugi . „ Þetta er ekkert ferðaveður og fólk er beðið um að hafa varann á . “ Búist við tjóni Þá gerir Þorsteinn einnig ráð fyrir að tjón verði vegna veðursins . „ Vonandi tekst fólki að bregðast vel við á morgun til að lágmarka tjónið , “ segir hann og bendir á mikilvægi þess að ganga frá lausamunum utandyra . Veðurstofa Íslands gaf út gula viðvörun fyrir næstkomandi þriðjudag . Mynd / Veðurstofa Íslands Aukin hætta á snjóflóði „ Þetta verður hörku skellur þar sem þessu fylgir líka mikil snjókoma , “ útskýrir Þorsteinn . Sérfræðingar komi til með að fylgjast grannt með snjóflóðastöðum á næstu dögum og nefnir Þorsteinn þar sérstaklega Tröllaskaga , Skagafjörð og Vestfirði . „ Norðvesturhluti landsins verður verst úti í þessu veðri . “ Bálhvasst verður þó einnig á suðvestanverðu landi en úrkoma verður fyrirferðarminni þar . Búist er við að veðrið gangi niður á um það bil tveimur sólarhringum . Austurhelmingur landsins sleppur alveg á þriðjudaginn en þar verður aðeins hægur vindur og lítils háttar úrkoma . „ Á miðvikudaginn færist veðrið svo austur yfir landið . “ Uggandi yfir veðrinu Ekki er búist við aftakaveðri á morgun , mánudag , og því kjörið að fólk búi sig undir storminn , segir Þorsteinn . „ Ef fólk er í startholunum og grípur til ráðstafana á morgun þá er hægt að draga mjög úr tjóni þegar þetta gengur yfir , “ ítrekar Þorsteinn . „ Maður er uggandi yfir þessu veðri vegna þess að það getur orðið mikið tjón . “ „ Þetta verður ansi öflugur vetrarstormur . “